Papersnake/gushiwen huggingface dataset:
寄李都尉
释重顯（宋代）

水月拈来作者殊，东西南北谩区区。
也知金粟李居士，端坐重城笑老卢。
沜园歌
李德仪（清代）

平生性癖耽山水，十年插脚黄尘里。都城西去富丘壑，人说山林在朝市。

忽然振衣凌蓬莱，澄怀无地起楼台。沜园主人招手笑，满山桃李春风开。

入门十步九移目，寿藤奇礓杂花竹。五百弓地敞幽径，一千株松拂老屋。

护田近水绿半湾，瞰户远山青一角。丹棱雅谥兮芙蓉，不数樊川兼杜曲。

东野家见少于车，火急危置琴剑书。樵苏不爨径须饮，铜钱三百村醪沽。

客来谓真成独乐，斯园奥如还旷如。跫然足音空谷远，得无掩卷歌卬须。

我乃冁然答万物，皆吾徒烟云相供。养风月，相招呼。

池水契交淡，林鸟乐友于。园父溪叟不识字，邂逅亦解谈黄虞。

况复读书兼读画，有时落笔风雨快。纸上能传花草神，诗中如共渔樵话。

回忆红尘碾车毂，役役东华几寒燠。剧场竹肉沸喧阗，典谒冠裳苦钳束。

何如此处闭双扉，园林昼静剥啄稀。清间一日抵两日，云鹤振翮鸥忘机。

胜游更与数畴昔，山寺碧云湖裂帛。携家今入画图中，自署头衔沜园客。
东岚秋思为江田谢家题
李叔玉（明代）

东岚别是一人寰，烟水苍茫岛屿间。猿啸空林朝雾薄，鸿归断屿夕阳残。

渔人尚识桃源路，樵子还寻石室山。桑梓别来今已拱，不知辽鹤几时还。
溪口云
张文姬（南北朝）

溶溶溪口云，才向溪中吐。不复归溪中，还作溪中雨。
妃閤春帖子 其一
胡宿（宋代）

日向阴虬永，春随綵凤归。玉京多燕喜，金殿满光辉。
和柯狮山大参山中十二景 其三 灵芝兆祥
黄衷（明代）

芳菲何限竞春先，唯有芝英俟庆妍。闻道贵池连帅府，一年三秀锦堂前。
梅花岭吊史相国墓
屈大均（明代）

往者江南北，谁分上相忧。自从开四镇，不复问中州。

精爽凭飞将，衣冠在古丘。梅花春不发，碧血满枝头。
偈颂七十六首
释子益（宋代）

未入山时，气冲牛斗。
出得山来，衣穿露肘。
更言午夜见明星，不知面皮厚多少。
舒彦升监簿挽诗 其一
韩淲（宋代）

不作骄浮态，还同谨厚为。决科将显大，脱选复逶迟。

漕幕虽论荐，朝班仅取知。相看豸冠耸，忽听薤歌悲。
读县父诗榜
毕仲游（宋代）

县地苦迫窄，县亭乃荒凉。胡为君子来，到此成诗章。

上陈图史乐，次道为政方。终焉戒易足，俾尔能自强。

荒亭实何幸，得此人不忘。年深粉墨剥，辞意弥激昂。

谁云官冗小，会有真龙藏。其珠在人家，门户常有光。

余来诵反覆，感叹鸣中肠。临风亟欲和，把笔犹徬徨。

安得杜陵翁，为我题屋梁。
度支梁谏议请病告以诗寄之
杨亿（宋代）

经旬不谒未央宫，宴坐将谁语笑同。
蜀郡相如非避事，净名居笑欲谈空。
门前宾客窥行马，箧裹方书拾蠹虫。
西省旧僚疏会面，顿惊鄙吝满胸中。
纵游归泊湖桥有作
陆游（宋代）

西蜀东吴到处游，千岩万壑独吾州。
短篷载月娥江夜，小蹇寻诗禹寺秋。
村酒可赊常痛饮，野人有兴即相求。
何由唤得王摩诘，为画湖桥一片愁？
还家二日闻征西军马来人家俱避地寒食独酌有怀诸君
黎廷瑞（宋代）

闭户云山转尽长，祇消如许送清光。一百六日柳边绿，五十三清头已霜。

赖有孤斟聊勃郁，惜无共语慰凄凉。前时溪上行春处，想见家家避地忙。
登春陌
张镃（宋代）

花柳燄通津，幽居日日春。门前往来者，同是华封人。
颂古一百首 其十九
释智愚（宋代）

白石凿凿，韫尔美璞。君子道晦，君子斯乐。
梁鼓吹曲 昏主恣淫慝
沈约（南北朝）

昏主恣淫慝。
皆曰自昌盛。
上仁矜亿兆。
誓师为请命。
既齐丹浦战。
又符甲子辰。
龛难伐有罪。
伐罪吊斯民。
悠悠亿万姓。
于此覩阳春。
明发祈门悟法寺，溪行险绝六首
杨万里（宋代）

溪行尽处却穿山，忽有人家并有田。
幸自惊心小宁贴，误看田水作深川。
自冬徂春，道中多雨，至临江、宜春之间特甚
范成大（宋代）

客行无晴时，涔涔如漏天。
东吴至西江，旧岁接新年。
蜡屐惊踵至，油衣笑鹑悬。
掀淖起复仆，顷步如重关。
略似鸭与猪，汨没泥水阑。
我涂未渠穷，一晴愧天悭。
倒塔桥已断，壁破渡无船。
路人相告语，未到先长叹。
薄晚得硗确，稍入袁州山。
不辞石啮足，聊免泥没鞯。
自古行路吟，听者凋朱颜。
轩渠尚能赋，诗人类痴顽。
题东家壁
陈与义（宋代）

斜阳步屧过东家，便置清樽不煮茶。
高柳光阴初罢絮，嫩凫毛羽欲成花。
群公天上分时栋，闲客江边管物华。
醉里吟诗空跌宕，借君素壁落栖鸦。
踏莎行
鲍鼎铨（清代）

桃靥红消，柳眉翠聚。当筵唱彻黄金缕。含情无话倚东风，啼莺不管春风暮。

烟羃平芜，水添远浦。王孙玉勒嘶何处。恼人双燕故飞飞，新愁又送花间雨。
西征军行遇风
崔融（唐代）

北风卷尘沙，左右不相识。飒飒吹万里，昏昏同一色。
马烦莫敢吹，人急未遑食。草木春更悲，天景昼相匿。
夙龄慕忠义，雅尚存孤直。览史怀浸骄，读诗叹孔棘。
及兹戎旅地，忝从书记职。兵气腾北荒，军声振西极。
坐觉威灵远，行看氛祲息。愚臣何以报，倚马申微力。
端午偶题
张商英（宋代）

孤忠不屈赴湘流，甘与干逢地下游。若共蛟龙争口食，何如附会楚王休。
荆州亭 旅泊
王于臣（清代）

客舫何堪雨泊。布被难禁风削。愁惹病支离，魂梦总无安著。

岸上人家击柝。城畔戍楼吹角。彻夜不曾停，省得孤怀寥落。
出院有日用前韵与诸公叙别
华镇（宋代）

频年承乏选贤关，自惜生居黍谷寒。雠尽加三难自暇，听残敲谷敢求安。

蒙恩邂逅真多乐，已事分飞亦足欢。从此尘劳能脱否，待寻蜀客试占看。
春日杂兴
陆游（宋代）

夜夜燃薪暖絮衾，禺中一饭直千金。
身为野老已无责，路有流民终动心。
耀州喜晴口号
邓廷桢（清代）

十日阴云墨作堆，天风顷刻与吹开。一声鹊语当头报，已出千岩万壑来。
十五夜
李梦阳（明代）

去年燕山南、易水北，中宵待月不可得。阴云峥嵘蔽瑶阙，顿箸停杯三太息。

今年有月复有台，海门烟灭没，四顾天地开，何为不饮歌且哀。

君不见少年时，驰逐京洛陌。夜夜欢呼山月白，挥鞭不顾五陵客。

月圆月缺天有之，人生岂复如旧时。不如采取灵兔药，富贵浮云岂足乐。
九月十八日与杭客游千佛山余不至是山者十四年矣
王苹（清代）

孤嶂孤花漫寂寥，山灵应笑鬓萧萧。僧残老树余双寺，佛冷空萧自六朝。

杖倚秋烟刚半起，袖携海气未全销。苍然华鹊斜阳外，可似西冷第几桥。
七日之雨鱼沼遂盈一首
黄省曾（明代）

天泽汪洋何太盈，霞林转眼芳池平。细沼终难蓄灵物，炎流任池飘浮萍。

众鸟群争紫园丽，孤云独倚高天清。巳甘白首渭川钓，相携高士垂修名。
观王石谷倪云林山水拟题各系二绝 其三
曹家达（清代）

秋光入林薄，野桥秋水生。不见买山人，山与斜阳平。
南峰閒步
李昭玘（宋代）

足健会真赏，眼明逃世纷。风烟入诗画，杖屦逐僧云。

水阔天疑尽，峰寒日易曛。羁人正愁思，城角不堪闻。
碧玉箫·膝上琴横
关汉卿（元代）

膝上琴横，哀愁动离情；指下风生，潇洒弄清声。锁窗前月色明，雕阑外夜气清。指法轻，助起骚人兴。听，正漏断人初静。
清明次韵周君会 其一
于石（宋代）

可惜韶光过眼明，一分流水二分尘。杜鹃声感客中客，蝴蝶梦分身外身。

一滴清明寒食酒，万家红杏绿杨春。斗鸡走狗非吾事，新火书灯谁共亲。
西江月 其一 连水东楼燕集
葛胜仲（宋代）

艳曲醉歌金缕，朱门高耸铜环。中天楼观共跻攀。

飞絮落花春晚。

低映绿阴朱户，斜拖素练沧湾。银钩华榜五云间。

奕奕蛟龙字绾。
十虫吟
舒岳祥（宋代）

虫有卖油公，什伍处阴湿。
长脚如蠨蛸，爱莫能助细走不及。
儿如反接之，邀其吐微汗。
所挟虽不多，坐此遭攟拾。
题汪水云诗卷
祖惟和（宋代）

北去南来策蹇驴，偶然过我古玄都。
虽无千树桃花赋，却有三秋桂子图。
贺老挂冠方赐剡，张翰命驾已归吴。
酒边说尽兴亡事，空羡陶朱据五湖。
寄答吴巽之兼讯沙宛在张冷然二女郎 其一
李流芳（明代）

湖头风雨夜回船，细语如丝水拍天。不信别来春又暮，花期酒约两茫然。
蛩螀
史弥宁（宋代）

声作饥鸢吟未休，蛩螀斗合赋清秋。被他聒得浑无句，独力难胜众楚咻。
更漏子·柳间眠
晏几道（宋代）

柳间眠，花里醉，
不惜绣裙铺地。
钗燕重，鬓蝉轻，
一双梅子青。
粉笺书，罗袖泪，
还有可怜新意。
遮闷绿，掩羞红，
晚来团扇风。
题张元春秋山策蹇图 其一
张萱（明代）

数椽高傍碧崔巍，万叠矗云一径开。乱石溪边人策蹇，不知何处看山回。
疏影六首 其六
蒋敦复（清代）

佳人乍别。正画屏瘦影，幽艳如雪。检取花名，重唤花魂，著手便描画活。

无多颜色销凝处，祗留与、素心人说。笑东风、秾李夭桃，几许冶春消歇。

谁写灵均古怨，沅湘望一带，香草天阔。不道空山，也感流年、愁赠将离时节。

残枝剩叶飘零蒂，更弹入、琴丝凄绝。问销寒、九九胭脂，可似玉梅风骨。
过龙门滩同元帅叔至应天府
李胜原（明代）

浪拍龙门乱石滩，满篷风雨听潺湲。东迎麻口一村水，西望泾潺数点山。

千古诗名留白下，半生心事损朱颜。短吟寄语岩栖士，莫道功名只等閒。
乙丑中秋与山僧数辈自虎邱灵岩泛太湖登洞庭
史尧弼（宋代）

七十二山湖面横，横斜出没乱青冥。
只疑亦有钧天奏，惊起鱼龙舞洞庭。
颂古十首 其一
释行巩（宋代）

玉殿苔生正不居，四臣无路纳嘉谟。老农知是承谁力，风暖歌声落野锄。
湖外送友人游边
崔涂（唐代）

我泛潇湘浦，君行指塞云。两乡天外隔，一径渡头分。

雨暗江花老，笳愁陇月曛。不堪来去雁，迢递思离群。
风雨
止庵法师（明代）

风雨闭门三十日，年光虚度一分春。
凄凉旧国莺花梦，白发江南有几人？
永遇乐·落日熔金
李清照（宋代）

落日熔金，暮云合璧，人在何处。染柳烟浓，吹梅笛怨，春意知几染。元宵佳节，融和天气，次第岂无风雨。来相召、香车宝马，谢他酒朋诗侣。(熔金 一作：镕金)
中州盛日，闺门多暇，记得偏重三五。铺翠冠儿，撚金雪柳，簇带争济楚。如今憔悴，风鬟霜鬓，怕见夜间出去。不如向、帘儿底下，听人笑语。( 一作：捻)
越台新柳诗十首和王础尘 其五
陈恭尹（清代）

老夫黄屋亦称臣，火树珊瑚半入秦。往日歌台虽已矣，舞腰犹似汉时春。
良嗣以予生朝将至以古赋一首为寿作三绝与这
郑刚中（宋代）

乳燕飞飞竹色深，阿枢娇贺想同斟。
要知此日妇姑意，便是南方子父心。
锡山揽袂集三首 其三
邹梦桂（明代）

金陵自昔列为仙，画省含香况少年。莫问江头将北客，风烟一望却凄然。
送归使绝句七首
罗公升（宋代）

百年诗礼训，惟彝仲容贤。
慎勿如痴叔，膏明适自煎。
乙巳十月七日过黄河中流遇巨浪偶作
强至（宋代）

清旦绝大河，拍堤滚黄沙。
巨舟忽摇簸，心悸眼亦花。
咨予岂轻忽，将身试鱼虾。
忠信固所凭，此理惧或差。
定息神魂宁，归心眇天涯。
故乡念昔游，湖面贴碧纱。
醉舫穿芰荷，坦腹如眠家。
天水自照映，鸥鹭相交加。
虽无风波忧，龌龊未足夸。
岂如寻河源，安稳浮灵槎。
脱略遗近观，飘飘薄飞霞。
低头顾浊流，卑险吾汝嗟。
预作冬至
张耒（宋代）

紫坛曾从奠琳琅，亲被天人玉冕光。
今日黄州山下寺，五更闻雁满霜林。
过零壁张氏园三首
曾巩（宋代）

梨枣累累正熟时，粟田鹑兔亦争肥。
园亭尽日追寻遍，只欠厌厌醉始归。
题贤女铺
廖刚（宋代）

世上男儿半可羞，贞姿谁欲遣随流。百年负愧生何益，一诺难酬死即休。

明月碧溪长共洁，孤云落日自含愁。悬知万古悲行客，不待亭皋木叶秋。
早朝诗 其十三
杨子器（明代）

晓天宫阙挂星河，鱼钥传回凤辇过。云拥蓬莱通御气，雨晴太液起恩波。

鼓严正促千官入，鞭静犹闻禁卒诃。衙退殿头幢节下，花阴满地逐鸣珂。
高邮宝应道中
陆文圭（元代）

长淮昔战争，废地少人耕。
野壁三家市，官亭十里程。
田夫时识字，水鸟不知名。
薄暮宿何处，孤云又一城。
雨过塘栖
胡敬（清代）

人家临水启柴扉，生计年年付钓矶。野艇过桥波影乱，长廊遮路屐声稀。

云阴不散禁寒定，鸦阵难高带湿飞。徙倚风前意无限，篷窗间对雨霏微。
题三山天庆观三首
白玉蟾（宋代）

玉皇香案吏，金阙禁垣卿。
宝罏烹日月，铁尺鞭雷霆。
晓炼西山云，夜煎北斗星。
城南告树精，吾家在瑶京。
友人山房
周密（宋代）

自笑劳劳尘满襟，羡君卜隐在山深。清溪过雨知鱼乐，秋汉无山快鹤心。

与世相忘千日酒，谋生甚简一弦琴。不须物外求知己，明月清风自赏音。
湖口望大孤
范成大（宋代）

庐阜冈势断，江流漭相通。
大孤如小冠，插入奫沦中。
我欲蜕浊浪，往驭扬澜风。
晃晃银色界，滢滢水晶宫。
濯足望八荒，列宿罗心胸。
客帆讵表驻，搔首苍烟丛。
上巳海目山禊饮 其二
陈子升（明代）

海目更长望，珠江云水连。因仍京洛事，飘泊楚人船。

细雨滋平仲，春风愁杜鹃。当杯酣上巳，何必问丁年。
游史馆张大卿致政李少卿史馆傅兵部济上郊园
文彦博（宋代）

畴昔常闻处士庄，林泉胜景甲山阳。一渠寒水流清济，千仞浓岚耸太行。

枋口云归穿古木，燕川风过入脩篁。前贤旧业何人继，分与三贤作醉乡。
次韵戴石屏见简二首
高斯得（宋代）

入东颇亦交名胜，安道闻孙更崛奇。
明月清风能我共，高山流水只君知。
遥怜把酒怀人处，正是登楼望远时。
安得抽簪投海岸，相从郎诵快心诗。
雪后游广恩寺赠同游张仪部
陆深（明代）

落日未落西城西，孤亭曲径绕冰堤。丹青合殿烟初暝，紫翠千峰雪后低。

万里旌旗闻战伐，一年风物送攀跻。同来苦爱张平子，袖有琅玕锦绣题。
食鱠
黄庶（宋代）

秋风莼鱼肥，兔罝馋涎落。
溪友入昼梦，但苦青衫缚。
落日渡河入，食指相悟觉。
宿夕治鱠具，共作泛舟约。
网罟遮青答，老鳟荐丝臛。
玉软饱不箸，坐视肴果恶。
酒薄如疲兵，对此得卫霍。
回首食五鼎，适意均一乐。
人间军须后，甑釜有藜藿。
甘鲜岂敢事，聊此尉寂寞。
旅次寄湖南张郎中
戴叔伦（唐代）

闭门茅底偶为邻，北阮那怜南阮贫。
却是梅花无世态，隔墙分送一枝春。
水龙吟（和幕府贺策应）
李曾伯（宋代）

吾皇神武中兴，直须整顿舆图旧。岂惟天顾，岷峨一角，但西其首。遮护咽喉，扶持气脉，宁无医手。有庙谟先定，傍观何待，留侯蹑、魏侯肘。

天眷我家仁厚。盛英才、载量车斗。中流孤艇，千钧一发，老夫何有。休对秋风，移宫换羽，吟无绝口。看福星，太乙临梁，此虏自不能久。
登岳阳城楼
徐韦（明代）

城高南极壮空冥，秋色迢遥入洞庭。九水寒浮天地白，万峰晴洞郡楼青。

云边鸿雁西风急，槛外鱼龙浊浪腥。知是何人明月下，独弹瑶瑟和湘灵。
彼山诗 其三
刘敞（宋代）

深不可游兮，高不可飞。我后而悔兮，安庸归。
浪淘沙（四之三）
贺铸（宋代）

潮涨湛芳桥。难渡兰桡。卷帘红袖莫相招。十二阑干今夜月，谁伴吹箫。

烟草接亭皋。归思迢迢。兰成老去转无聊。偏恨秋风添鬓雪。不共魂销。
辩熊耳
邵雍（宋代）

昔禹别九州，导洛自熊耳。
熊耳自有两，未審孰为是。
东者近成周，西者隔丹水。
书传称上洛，斯言得之矣。
秋雨
朱熹（宋代）

一雨散林表，清阴生广庭。喜兹新秋夜，起向高斋行。

烦歊获暂新，凉氛集华缨。沉沉远林气，惬此端居情。

节物坐如此，抚世襟方盈。归当息华念，超遥悟无生。
小园
李建勋（唐代）

小园吾所好，栽植忘劳形。晚果经秋赤，寒蔬近社青。

竹萝荒引蔓，土井浅生萍。更欲从人劝，凭高置草亭。
寒食前三日适桐里见梨花
徐贲（元代）

清江行尽有人家，汨汨春流涨暖沙。已自深忘寒食节，无因此地见梨花。
蒙训
杨简（宋代）

父母生子身，身是父母个。
如何却言我，言我大不可。
父母在此坐，子则不敢坐。
不坐乃当然，父母如天大。
男儿立父旁，女儿立母旁。
男儿拱手立，女儿敛衣裳。
捧盥兼洒扫，将茶及奉汤。
言语须低软，依前立正方。
兄姊惟薛敬，弟妹常爱慈。
饮食先尊长，不敢遽有之。
尊长若嗔我，嗔我是爱我。
欲我为君子，所以约束我。
语话须诚实，步履学疏迟。
头容常正直，四体莫邪欹。
论语绝句一百首
张九成（宋代）

君子常时亦用权，要之此法岂容传。
反经合道须君子，君子为之乃自然。
奉和袭美行次野梅次韵
陆龟蒙（唐代）

飞棹参差拂早梅，强欺寒色尚低徊。风怜薄媚留香与，

月会深情借艳开。梁殿得非萧帝瑞，齐宫应是玉儿媒。

不知谢客离肠醒，临水应添万恨来。
感秋词四首 其二
夏子重（清代）

越溪娇女浣轻纱，晓步平堤面面花。何似晚来风景换，淤泥不染一些些。
独桑鼓歌
朱炳清（清代）

奇渥温氏国祚销，赤眉铜马如猬毛。寿辉文俊相继没，士诚友谅争咆哮。

陈氏沔阳渔人子，比似张氏尤虎视。太平城陷攻南昌，连舟纵战纷弓矢。

刘项不知谁得鹿，此鼓逢逢声未死。日月并行明主来，俊杰搜罗文武材。

龙蟠虎踞形胜定，帝业乃自金陵开。筑墙必高储粟广，渡江叱咤生风雷。

维方与胡皆归附，至诚相与谁疑猜。陈氏战舰犹敢拒，蚁聚蜂屯血漂杵。

采石矶边鹅鹳军，鄱阳湖上熊罴旅。螟蝗既死留蝮蜪，一叶扁舟匿烟渚。

沙虫猿鹤军不归，独留此鼓归真主。沧桑转瞬年代更，饥鼪窜迹尘纵横。

莲界深藏留旧物，以桴击之犹哀鸣。月落空山发凄啸，烟寒古寺埋精英。

鬼物总呵烦守护，祇恐仍引刀兵声。镂金制床水晶漏，豪华召祸天不宥。

衅血斓斑此鼓存，阅尽兴亡谁共寿。陈仓石鼓太庙前，诸葛铜鼓栈道边。

彼则遵法此垂戒，常伴沙衲年复年。或谓此鼓本属东吴物，赤壁大战声阗阗。

岂知代远年湮不可考，莫若明初所得传无愆。败皮敝网皆有用，此鼓精蓝共清供。

茫茫古物人推尊，荒榛铜狄知谁重。夜深风雨来灵魂，啾啾疑是啼黄昏。

围一丈余高三丈，金粟古刹藏山门。摩挲片刻游山顶，松声又作凉涛喧。
魏京诗 其十六
刘敞（宋代）

皇曰卿士，惟帝时功。时亦惟人，惟寇莱公。
拟杜少陵诸将五首，和李君可亭靖国 其一
曹家达（清代）

胡骑频年绕黑山，几时军略课翘关。晋人可否清和半，汉代中庸伯仲间。

外野王良天策动，过躔荧惑斗杓殷。捐之竟罢珠厓郡，夭枉前勋一赭颜。
春山游骑图
张仲深（元代）

淑气熏人醉似霞，子规声里欲飞花。马蹄踏遍青山道，底事春深未到家。
五言登郡北佛龛一首
李嘉祐（唐代）

石壁江城后，篮舆晚暂登。古龛千塔佛，秋树一山僧。

清磬和虚籁，香泉吐暗藤。愿将身洒扫，求官复作能。
眼儿媚·愁云淡淡雨潇潇
石孝友（宋代）

愁云淡淡雨潇潇，暮暮复朝朝。别来应是，眉峰翠减，腕玉香销。
小轩独坐相思处，情绪好无聊。一丛萱草，几竿修竹，数叶芭蕉。
笋
何应龙（宋代）

泥中莫怪出头迟，历尽冰霜只自知。
昨夜震雷轰渭亩，请君来看化龙枝。
送人之湖南分得洞庭遥忆
陈达（明代）

南湖烟树远依依，百尺栏干倚落晖。铁笛一声人不见，茫茫秋水片帆归。
秋柳四章 其四
徐骘民（清代）

春风袅袅正堪怜，祇见平芜十里烟。闺阁离愁犹缕缕，阳关别里益绵绵。

风流张绪思前日，涕泪桓温感往年。惆怅秋深残照里，不堪回首古城边。
缚戎人
白居易（唐代）

缚戎人，缚戎人，耳穿面破驱入秦。
天子矜怜不忍杀，诏徙东南吴与越。
黄衣小使录姓名，领出长安乘递行。
身被金创面多瘠，扶病徒行日一驿。
朝餐饥渴费杯盘，夜卧腥臊污床席。
忽逢江水忆交河，垂手齐声呜咽歌。
其中一虏语诸虏：“尔苦非多我苦多！”
同伴行人因借问，欲说喉中气愤愤。
自云乡贯本凉原，大历年中没落蕃。
一落蕃中四十载，遣着皮裘系毛带。
唯许正朝服汉仪，敛衣整巾潜泪垂。
誓心密定归乡计，不使蕃中妻子知。
暗思幸有残筋力，更恐年衰归不得。
蕃候严兵鸟不飞，脱身冒死奔逃归。
昼伏宵行经大漠，云阴月黑风沙恶。
惊藏青冢寒草疏，偷渡黄河夜冰薄。
忽闻汉军鼙鼓声，路傍走出再拜迎。
游骑不听能汉语，将军遂缚作蕃生。
配向东南卑湿地，定无存恤空防备。
念此吞声仰诉天，若为辛苦度残年。
凉原乡井不得见，胡地妻儿虚弃捐。
没蕃被囚思汉土，归汉被劫为蕃虏。
早知如此悔归来，两地宁如一处苦！
缚戎人，戎人之中我苦辛。
自古此冤应未有，汉心汉语吐蕃身。
闻毛康侯何洁卿何龙友下第寄怀
李孙宸（明代）

淩云虚道动君王，病渴相如复在粱。眉黛未能容淡扫，市门纷自倚红妆。

正怜归雁音书渺，犹忆思鲈客计忙。一任道傍多按剑，握中无恙是珠光。
甘泉洞
赵泽祖（宋代）

银河泻落万山巅，玉界遥驰一道泉。
夜浴丹沙浮暖气，晓凝寒碧沁晴烟。
灵泉透海流香细，雪液澄虚抱影圆。
三咽只因凡骨换，坐临盘石看飞钱。
池上作
林逋（宋代）

簇簇菰蒲映蓼花，水痕天影蘸秋霞。
分明似个屏风上，飞起鵁鶄一道斜。
苦旱六首
陈造（宋代）

我虽甓社居，有田不濒湖。
漫漫湖水长，奈此田中佑。
携文客边侯，劣可输残租。
黧瘁不识饱，愧尔耕田夫。
和洪瑞卿茂才客梦绝句
王炳乾（清代）

万里河山一梦移，心中惊喜信还疑。故园晤对人依旧，浑似当年未别时。
寄王玄伯
姚合（唐代）

夜归晓出满衣尘，转觉才名带累身。

莫觅旧来终日醉，世间杯酒属闲人。
崔护觅水图
郑思肖（宋代）

哭断东风转有情，俄惊满面笑容新。当时饮水今犹醉，别是桃花半点春。
峨眉亭
黄虚舟（宋代）

浩荡长流浪拍天，貔貅十万坐楼船。
年年春满江南岸，夜夜风楼塞化烟。
中界灵祗藏水府，六朝废寝落山边。
秋来留得唐时月，捉月今谁是谪仙。
和喜奉御札改元元丰口号
韦骧（宋代）

改号泥封下碧空，天光远烛郡城中。禁林旧德承宣重，预向偏州致岁丰。
菊花十二首
史铸（宋代）

清香裛露对高斋，端仗兹花慰老怀。
欲折一枝来侑酒，登高能赋属吾侪。
偈颂三十四首 其三十二
释如净（宋代）

船无底，米无粒，积岳堆山，洪波直入。恁么归来得自由，清凉门下尽点头。
熊侍郎挽词
毛滂（宋代）

蚤见声华就，终违勋业寻。
余忠朝露泣，遗直夜台深。
威落诸蛮胆，恩留五岭心。
从今舍人样，万柏覆萧森。
寓直偶题
王禹偁（宋代）

两朝书命媿无才，谩逐词臣侍玉阶。
病似相如多避事，拙于方玉少诙谐。
命奇只合先休退，道在何妨更卷怀。
白首犹期议封禅，一随銮辂见燔柴。
追和李白秋浦歌十七首 其八
郭祥正（宋代）

秋浦试北望，参天九峰奇。缘何谪仙客，名作碧莲枝。
戎州
苏辙（宋代）

江水通三峡，州城控百蛮。
沙昏行旅倦，边静禁军闲。
汉虏更成市，罗纨靳不还。
投毡捡精密，换马瘦孱颜。
兀兀头垂髻，团团耳带环。
夷声不可会，争利苦间关。
辛卯春日即事 其二
谢重华（明代）

连旬淫雨苦相侵，日色阳和贵似金。天地有情还涕泪，风云无处不萧森。

田夫望岁抛锄立，词客愁霖拥鼻吟。转瞬沧桑凡几变，新亭未上已沾襟。
艮岳百咏 松谷
李质（唐代）

云藏烟锁昼苍苍，得地何须作栋梁。闻道九龙扶辇过，一山风又作笙簧。
紫虚观
张璨（明代）

紫峰坛上鹤成群，碧洞灵芝产石根。
云引昼阴归竹坞，水流春色出花源。
药炉伏火仙留诀，茶灶生烟客到门。
欲就上清传宝箓，未知何日谢尘喧。
代虞枢密宴晁制置口号二首 其一
王质（宋代）

合奏元和鼓吹声，旌幢交映两辕门。中台上相官仪重，大国诸侯礼数尊。

一会星辰朝北极，八方风雨聚西坤。今朝宾主周旋地，千古英豪气象昏。
题盖竹庙六绝
陈淳（宋代）

大都流俗急荣名，切切於中梦自形。
附会便为神所告，神明虚得号通灵。
杨郎山夜泊即事
刘大受（清代）

云阵欲东下，急风争向南。精灵战雷电，鲛鳄拔秋潭。

断港群舟拜，中流大浪酣。艰虞更留滞，水宿况真谙。
太皇太后挽诗
王炎（宋代）

离日升黄道，帘中出玉音。
位高逾薄窦，德盛掩姜任。
七纪哀荣备，三宫爱慕深。
补天生万物，何以答仁心。
句
夏竦（宋代）

孤馆明秋月，清砧韵霜风。
海音诗
刘家谋（清代）

故宫萧瑟土花斑，海外当年转徙艰。宝玦珊瑚无觅处，天人眉宇落民间。
陪倪郡丞翁水部饮陈三水令公署中
欧必元（明代）

仙令筵开玳玳新，华堂箫管醉重裀。丹砂鼎里供来客，艳曲尊前见丽人。

洛水汎舟同郭泰，汝南投辖是陈遵。但歌稚子襄阳调，莫唱骊驹易怆神。
舟次南康早发
王粹（明代）

清风一棹泊南康，万里江山曙色凉。野寺起僧钟韵早，邮亭归使马蹄忙。

西溪流水催舟急，南岭飞云望眼长。无限乡心关不住，且将吟兴付奚囊。
登雄州北门楼
蒋概（宋代）

壮士未酬志，乘秋感慨多。
幽燕新种落，唐汉旧关河。
塞月沉青琢，边声入暮河。
水调歌头 其一 听丁翁弹难曲旧事
吴绮（清代）

天宝当全盛，犹记旧宜春。繁华最称南国、花柳斗尖新。

歌舞六朝门巷，金粉千家烟雨，楚润好精神。我始欲愁笑，何事近黄昏。

秋风起，人世改，换朱门。后庭一曲、不应恰向我时闻。

重见白头遗老，细数新亭旧事，此际黯销魂。仆本恨人耳，掩泪对青樽。
减字木兰花
米友仁（宋代）

柳塘微雨。两两飞鸥来复去。倚遍重阑。人在碧云山外山。

一春离怨。日照绮窗长几线。酒病情魔。两事春来无奈何。
古断肠曲三十首
周端臣（宋代）

香凝薇帐春风院，酒涴榴裙夜月楼。
閒把花枝思往事，旧欢都变作新愁。
劝欢
白居易（唐代）

火急欢娱慎勿迟，眼看老病悔难追。

尊前花下歌筵里，会有求来不得时。
天宁节感事示宝华鉴老
葛胜仲（宋代）

诏语从天下九围，并严法会保宸闱。山称万岁诚尤切，鉴奉千秋事已非。

已听鸾音勤请祝，故应龙辂庆遄归。孤臣拭血怀君处，小坌峰前泪满衣。
秋雨篇
梅尧臣（宋代）

秋雨一向不解休，连昏接晨终穷秋。
梅生不量仰天问，神官夜梦言语周。
日月是天之两目，忽然生瞖无药瘳。
只知泪滴为赤子，赤子岂悮天公忧。
天公哭{上雨下替}{上雨下替}，洒涕落九州。
地只不敢安，泥潦已没头。
乃因从容诘神官，后稷今在帝所不。
从前后稷知稼穑，曾以筋力亲田畴。
曷不告帝且辍泣，九谷正熟容其收。
早时不泣此时泣，忧民欲活反扼喉。
神官发怒髭奋虬，下士小臣安预谋。
恐然惊觉汗交流，树上已听呼雌鸠。
山居秋思
周贺（唐代）

一从云水住，曾不下西岑。落木孤猿在，秋庭积雾深。

泉流通井脉，虫响出墙阴。夜静溪声彻，寒灯尚独吟。
过五原胡儿饮马泉
李益（唐代）

绿杨著水草如烟，旧是胡儿饮马泉。
几处吹笳明月夜，何人倚马白云天。
从来冻合关山路，今日分流汉使前。
莫遣行人照容鬓，恐惊憔悴入新年。
西山爽气
许及之（宋代）

负墙结槛太粗疏，真得西山爽气无。他日棠阴无可纪，负暄曾此镊髭须。
简谢张王臣
赵蕃（宋代）

病过春风二月时，不知春已到酴醾。
当公置酒招新社，念我因诗辱旧知。
岂但讙言慰羇旅，更容醉墨对淋漓。
寒窗卧想夜来乐，门外卒然风雨驰。
寄畅园杂咏 其一
弘历（清代）

水云佳趣罨檐楹，过雨林岚满目清。也识舟行纡十里，奈他泉石系崇情。
相和歌辞。估客乐
元稹（唐代）

估客无住著，有利身即行。出门求火伴，入户辞父兄。

父兄相教示，求利莫求名。求名有所避，求利无不营。

火伴相勒缚，卖假莫卖诚。交关少交假，交假本生轻。

自兹相将去，誓死意不更。一解市头语，便无乡里情。

鍮石打臂钏，糯米炊项璎。归来村中卖，敲作金玉声。

村中田舍娘，贵贱不敢争。所费百钱本，已得十倍赢。

颜色转光净，饮食亦甘馨。子本频蕃息，货赂日兼并。

求珠驾沧海，采玉上荆衡。北买党项马，西擒吐蕃鹦。

炎洲布火浣，蜀地锦织成。越婢脂肉滑，奚僮眉眼明。

通算衣食费，不计远近程。经营天下遍，却到长安城。

城中东西市，闻客次第迎。迎客兼说客，多财为势倾。

客心本明黠，闻语心已惊。先问十常侍，次求百公卿。

侯家与主第，点缀无不精。归来始安坐，富与王家勍。

市卒酒肉臭，县胥家舍成。岂惟绝言语，奔走极使令。

大儿贩材木，巧识梁栋形。小儿贩盐卤，不入州县征。

一身偃市利，突若截海鲸。钩距不敢下，下则牙齿横。

生为估客乐，判尔乐一生。尔又生两子，钱刀何岁平。
寄青原山常不轻
赵蕃（宋代）

吾舅每谈方外友，吃吃醉吟长在口。
李侯佳句往往有，示我不轻诗数首。
江湖愿见非一日，岂有闻名不相识。
路头且向郁孤台，却傍钓台深处回。
劝驾桂林乡举
李曾伯（宋代）

十年复此主文盟，喜得名邦岁贡英。
宴启鹿鸣珠照乘，堂开鹏运玉连城。
梅花雪里传魁信，桂子风前送客程。
若到天庭问南事，细陈长策为销兵。
闲居呈复古
司马光（宋代）

闲居虽懒放，未得便无营。
伐木添山色，穿渠擘水声。
经霜收芋美，带雨接花成。
前日邻翁至，柴门扫叶迎。
阁夜
梁佩兰（清代）

百寻古阁郡城东，帘卷前山一角风。哀壑有光星在底，明河无角月临空。

群生静息鸿蒙里，秋气森归耳目中。不是夜深能独醒，海门谁见日初红？
次屈翁山韵寿王君佐
陈恭尹（清代）

临邛涤器自当垆，绝胜陶朱在五湖。美禄未教天独擅，老春唯待客能沽。

琼苏南岳闻常设，仙桂罗浮酿不无。把盏为君邀月色，长生灵药岂云孤。
咏怀寄秘阁旧僚二十六韵
李商隐（唐代）

年鬓日堪悲，衡茅益自嗤。攻文枯若木，处世钝如锤。

敢忘垂堂戒，宁将暗室欺。悬头曾苦学，折臂反成医。

仆御嫌夫懦，孩童笑叔痴。小男方嗜栗，幼女漫忧葵。

遇炙谁先啖，逢齑即便吹。官衔同画饼，面貌乏凝脂。

典籍将蠡测，文章若管窥。图形翻类狗，入梦肯非罴。

自哂成书簏，终当咒酒卮。懒沾襟上血，羞镊镜中丝。

橐籥言方喻，樗蒱齿讵知。事神徒惕虑，佞佛愧虚辞。

曲艺垂麟角，浮名状虎皮。乘轩宁见宠，巢幕更逢危。

礼俗拘嵇喜，侯王忻戴逵。途穷方结舌，静胜但支颐。

粝食空弹剑，亨衢讵置锥。柏台成口号，芸阁暂肩随。

悔逐迁莺伴，谁观择虱时。瓮间眠太率，床下隐何卑。

奋迹登弘阁，摧心对董帷。校雠如有暇，松竹一相思。
龟峰宝塔
谢天与（明代）

屹屹孤峰万古名，浮图高耸入秋晴。望中好似昂天笔，倒写云笺雁字横。
忆少年
佚名（宋代）

疏疏整整，斜斜淡淡，盈盈脉脉。徒怜暗香句，笑梨花颜色。

羁马萧萧行又急。空回首，水寒沙白。天涯倦牢落，忽一声羌笛。
慈胜庵同人步月
陈曾寿（清代）

散步晴秋夜，荒庵喜再过。草寒虫语细，殿圮月明多。

悬瀑存残梦，闻经断苦哦。看山兹发轫，事业岂蹉跎。
秦楼月
张侃（宋代）

冰肌削。水沉香透胭脂萼。胭脂萼。怕愁贪睡，等间梳掠。

花前莫惜添杯酌。五更嫌怕春风恶。春风恶。东君不管，此情谁托。
诉衷情
顾夐（五代）

香灭帘垂春漏永，整鸳衾。罗带重，双凤，缕黄金。

窗外月光临，重重。断肠无处寻，负春心。

永夜抛人何处去，绝来音。香阁掩，眉敛，月将沈。

争忍不相寻，怨孤衾。换我心，为你心，始知相忆深。
重忆旧句
苏泂（宋代）

太饱伤清气，微寒最好诗。
白鸥没浩荡，天马谢羁维。
矫矫真无敌，飘飘信所之。
百年龙变化，万事燕差池。
桂枝香（天柱山房拟赋蟹）
陈恕可（宋代）

西风故国。记乍免内黄，归梦溪曲。还是秦星夜映，楚霜秋足。无肠枉抱东流恨，任年年、褪匡微绿。草汀篝火，芦洲纬箔，早寒渔屋。

叙旧别、芳篘荐玉。正香擘新橙，清泛佳菊。依约行沙乱雪，误惊窗竹。江湖岁晚相思远，对寒灯、谩怀幽独。嫩汤浮眼，枯形蜕壳，断魂重续。
赠礼悦尚书唐质肃公挽词二首
王珪（宋代）

昔在仁朝日，孤忠独犯颜。
一身宁自顾，万里偶生还。
却度黄梅岭，重趋玉笋班。
不知君槛折，千古更谁攀。
秋日咏楼感怀二首
强至（宋代）

公逾四十气方强，未怕秋风作鬓霜。
人物此时仍富乐，襟怀无事可悲凉。
严涂行取青毡物，末路宁同白首郎。
满目溪山宜旷望，醉提北斗挹霞浆。
使朔北土木道中
戴缙（明代）

长驱四牡抵胡天，六月霜威已凛然。野戍晚凉明候火，山城朝雨湿炊烟。

千家战马闲从猎，四望烽烟不报边。却忆神龙回辇后，至今耕凿自年年。
庆元二年恭上太皇太后皇太后太上皇帝太上皇后尊号二十四首 其二十二
郊庙朝会歌辞（宋代）

文物流彩，銮辂靖陈。龟瑞荐祉，坤仪效珍。比皇之寿，翼帝以仁。

和气致祥，与物为春。
检书吟
吴贻诚（清代）

日出检群书，幽窗送新翠。中怀偶不平，展卷风花坠。

西汉尚文章，东汉尚节义。横议遭焚坑，激扬天所忌。

出师前后心，侃侃追谟誓。典午快雄谈，南朝工藻缋。

宣公奏疏陈，谏果余真味。诗史少陵翁，讴歌纪时事。

韩起八代衰，造语开蒙翳。欧阳复曾王，雄豪美孰继。

三苏思涌泉，落墨潮海至。道学尊紫阳，韦编尼父志。

文山《正气歌》，一字千秋泪。厥后叶宫商，梨园矜纸贵。

鸡林帖括佳，假借先民意。枉费子衿才，何殊优孟戏。

劳劳读律家，繁赜久师吏。刀笔发奇葩，他年公辅器。

吁嗟鲁一儒，可以封经笥。
次韵外舅黄虞卿为爱山园好八首 其七
喻良能（宋代）

为爱山园好，林塘十亩宽。露深花脸湿，春浅柳眉攒。

只拟希高隐，那能缚小官。寿山谁问讯，太白正虬蟠。
次韵叶观文游贤沙凤池安国之作
李弥逊（宋代）

春云覆老屋，孤僧正安禅。
缤纷雨天花，云是千岁莲。
谁知天上雨，来结林下缘。
徜徉爱亭阴，灌木苍虬然。
古意吊凤穴，祖风契渔船。
丰隆亦解事，一扫千林烟。
光风尚骀荡，芳物俱蕃鲜。
诗成史阿买，平处凌羲軿。
登临赖陶写，可但思平泉。
郊原问农事，柔桑起蚕眠。
杂兴四首 其一
范浚（宋代）

水母虽目虾，竟自了无睹。如人心苟盲，记诵亦何补。

当须见精义，一览洞千古。可效章句徒，冥迷自聋瞽。
渔父
李节（唐代）

举世从谁话独醒，短蓑轻箬寄馀生。半篙春水世尘远，一笛晚风山雨晴。

稚乳满船生事简，鱼虾到市利源轻。旁人莫怪机心少，曾与沧洲白鸟盟。
冬出敦煌郡入退浑国朝发马圈之作
佚名（唐代）

西行过马圈，北望近阳关。回首见城郭，黯然林树间。

野烟暝村墅，初是惨寒山。步步缄愁色，迢迢惟梦还。
孤凰引雏行题何氏母子贞孝卷
释宗泐（明代）

丹山有孤凰，独引群凤儿。朝曛待哺急，风雨护巢危。

凤儿日长大，感念凰母慈。母亦弗忍舍，愿儿长相随。

晨曦出旸谷，文采方葳蕤。和鸣当盛世，九土春熙熙。

上林有竹实，亦有梧桐枝。嗟尔母与儿，衔图一来仪。
集虚书院
仇远（元代）

筑室东臯野水滨，室中生白坐生春。
了知空洞元无物，须信清生自有神。
幽径草花聊适趣，閒窗笔砚不留尘。
酒经丹诀非吾事，万卷书藏一老身。
乐溪居万卷楼三首 其一
蒋重珍（宋代）

小艇溪边月，来寻万卷楼。遂初读书处，鹤去白云留。
通判桃花厅
梅尧臣（宋代）

种桃西庭下，有意延东风。
东风与雨至，染出枝上红。
花底有小鸟，其字曰桃虫。
既於桃得名，为桃言女工。
翦罗作舞衣，奉君欢莫穷。
举杯无愧者，避世武陵翁。
穆陵关
毕海珖（清代）

贳酒旗亭怆旅颜，萧萧人过穆陵关。沙明不辨东西路，雨霁才分远近山。

红叶有声秋渐老，白云无恙客应还。常将几点离人泪，洒向西风落照间。
过青山
韦骧（宋代）

迟晓扬镳陟峻冈，马蹄凌厉踏新霜。崔嵬昨日参天碧，萧索今朝满目黄。

堕叶离披疑虎迹，曲蹊盘屈类羊肠。按行若也多禆补，敢惮崎岖道路长。
残月篇
左辅（清代）

鸡鸣客登车，残月见树头。窅如幽人窥涧户，怯如病女临妆楼。

幽如离心挂天角，五更风起吹欲落。含烟敛雾愁窗纱，又如空院将残花。

低徊孤影看不已，水驿山程忽千里。天长魂断不可招，帖帖寒光堕如水。
空翠亭
胡应麟（明代）

翠葆林林夹画墙，万株寒玉锁烟霜。閒来此地堪逃暑，满榻清风伴上皇。
元日早朝呈翰林诸公
刘炳（明代）

禁城晓箭漏犹频，仙掌微茫曙色分。虎卫鸣鞭瞻紫极，鸾舆迎驾拥红云。

宫帘日转旌旗合，天仗风飘剑佩闻。班次螭头簪笔近，绯袍因惹御炉熏。
玲珑四犯（重过南楼月白石体赋）
赵汝茪（宋代）

碧黯塞榆，黄销堤柳，危栏谁料重抚。才情犹未减，指点惊如许。当时共伊东顾。为辞家、怕吟鹦鹉。衮衮波光，悠悠云气，陶写几今古。

生尘每怜微步。渺江空岁晚，知在何处。土花封玉树。恨极山阳赋。吹芗扇底余欢断，怎忘得、阴移庭午。离别苦。那堪听、敲窗冻雨。
赠楷长老
李复（宋代）

灵源独耀脱根尘，岂论空身与色身。
若论有无宁见法，须知开悟不因人。
病瘖得味难形语，走饿还家忽忘贫。
薪火相交多少险，烦师与众指迷津。
经陈思王墓
佘翔（明代）

八斗相传绣虎才，路傍石马翳苍苔。洛神留得黄初赋，千载霓裳去不回。
上皇西巡南京歌十首·其七
李白（唐代）

锦水东流绕锦城，星桥北挂象天星。
四海此中朝圣主，峨眉山下列仙庭。
送孟久夫迁内台掾
丁复（元代）

阳乌本是日中物，下来古柏栖冰霜。南枝不如北枝好，北枝近日扬清光。

扬清光，散朝彩，鸣凤高冈久相待。天涯亦有鸿鹄群，莫使冥飞向云海。
安康中秋书怀
刘学箕（宋代）

去年中秋吾庐成，月华逾昼风露清。
今年中秋来安康，风凉雨露天无光。
去年把酒诸子舆，月落尊空未归去。
今年把酒兴如故，有月无月不须虑。
妇翁欢喜婿远来，阿妇见爷双靨开。
是风是雨是明月，管甚阴晴与圆缺。
但愿吾身益强健，莫使骨肉叹南北。
呈折仲古四首 其二
吕本中（宋代）

龙阁老翁流落久，如今辛苦去朝天。向来岭海经行地，分付蛮溪著钓船。
新晴有感
宋孝宗（宋代）

春风归草木，晓日丽山河。
物滞欣逢泰，时丰自此多。
神州应未远，当继沛中歌。
和茅亦山先生杂咏
黄庚（元代）

破砚尘封懒赋诗，晚年才思觉衰迟，
耽书自笑已成癖，煮字元衰不疗饥。
风月满怀诗可写，地霜侵鬓镜先知。
太公八十方荣遇，把钓溪边更待时。
银盘菊
史铸（宋代）

秋英疑是白金裁，承露如从仙掌来。
翻笑汉皇铜制古，斩新一样也奇哉。
由玉河复至玉泉 其一
弘历（清代）

聊因习众水围收，几曲遥源一溯游。夹岸菜花香递送，黄于金菊绿于油。
次韵朱新仲省宿十首 其四
刘才邵（宋代）

夕阳淡遥岑，晚烟横万井。清风入修竹，真契不待请。

无人共杯杓，何许发嘲哂。空馀江梅兴，苍波千万顷。
登戏马台
陈燮（清代）

衣锦何年戏马回，巃嵷怪石拥荒台。重阳风雨思高会，西楚山川出霸才。

浩荡秋原看鹿走，苍茫战垒见花开。阮生一掬英雄泪，广武吟成迥自哀。
显道世弼过弊庐小酌醉中显道以诗见教和谢
欧阳澈（宋代）

鸠杖先生过草莱，竹林结客笑衔杯。盘堆冷炙非珍馔，樽贮香醪旋泼醅。

玉屑挥犀谈绮吐，缬纹入面醉颜开。自惭阘茸亲馀论，健笔时观吐凤才。
送胡中丞伯珩进贺上尊号表如京
边贡（明代）

羽旗芝盖拂云长，凤匦龙函入帝乡。星近紫垣归执法，日明丹扆坐垂裳。

元年继统天无外，大孝尊亲国有章。朝下九衢人辟易，尚看骢马识威光。
偈颂二百零五首
释正觉（宋代）

心心相印，叶叶联芳，
自己光明不覆藏。刹刹尘尘如是说，
广长舌相解敷扬。
应庵师祖赞
释崇岳（宋代）

虎口里转身，拳头上捏怪。
胡乱三十年，起东山正派。
不知过犯弥天大。
和鲍守次韵林德祖十四首
傅察（宋代）

庄周蝴蝶梦魂轻，盘谷家山有旧亭。
下笔未能工媲白，折腰何旧望纡青。
思鱼此日空弹铗，误墨他年点画屏。
寂寞草玄绳户闭，犹堪归伴少微星。
酬皇甫宾客
白居易（唐代）

玄晏家风黄绮身，深居高卧养精神。性慵无病常称病，

心足虽贫不道贫。竹院君闲销永日，花亭我醉送残春。

自嫌诗酒犹多兴，若比先生是俗人。
送冯舍人阁老往襄阳
白居易（唐代）

紫微阁底送君回，第二厅帘下不开。

莫恋汉南风景好，岘山花尽早归来。
后杂兴四首 其三
陆游（宋代）

会合惜日短，别离愁夜长。人老爱吾庐，客归悲故乡。
送侍御帅夔府 其五
喻良能（宋代）

四海犹多事，中原未版图。皇心思启沃，赤子望沾濡。

八阵难留滞，三阶拱进趋。茂弘宁有意，江左待夷吾。
代内答
梅尧臣（宋代）

结发事君子，衣袂未尝分。
今朝别君思，历乱如丝棼。
征仆尚顾别，嘶马犹索群。
相送不出壶，倚楹羡飞云。
日暮秋风急，雀声檐上集。
并作千里愁，愁极翻成泣。
有感三首
方回（元代）

仓皇得郡免朝辞，十六年间老转痴。
一角未堪峨獬豸，二螯敢笑食蟛蜞。
刊摩干宝搜神记，啸咏陶潜责子诗。
格是世人无识者，可能更索树神知。
秋夜
李殷鼎（明代）

长空一色碧玻瓈，宝篆香销弓月迷。徙倚自怜衣被薄，寒烟深雾锁窗西。
阳春歌
吴迈远（南北朝）

百里望咸阳，知是帝京域。绿树摇云光，春城起风色。

佳人爱华景，流靡园塘侧。妍姿艳月映，罗衣飘蝉翼。

宋玉歌阳春，巴人长叹息。雅郑不同赏，那令君怆恻。

生平重爱惠，私自怜何极。
荼蘼
王庵僧（宋代）

雨后荼蘼将结局，风前芍药正催妆。道人不管春深浅，赢得山中岁月长。
颂古三十一首
释安永（宋代）

臭口未开经万劫，丝毫才犯铁轮随。
雨散云收明月夜，反动江波说向谁。
台阳杂咏 其七
孙尔准（清代）

渐习殊方俗，何辞过海门。吉凶占雀语，更鼓听鸠鸣。

铁树珊瑚细，金茎蛱蝶轻。邮亭欣远眺，云脚画新晴。
送孙山人之古瀛
贤岩（清代）

吴淞江口放扁舟，江水随君入海流。一望烟波千万里，孤帆不见使人愁。
杂歌谣辞。古歌
沈佺期（唐代）

落叶流风向玉台，夜寒秋思洞房开。水精帘外金波下，

云母窗前银汉回。玉阶阴阴苔藓色，君王履綦难再得。

璇闺窈窕秋夜长，绣户徘徊秋月光。燕姬彩帐芙蓉色，

秦子金炉兰麝香。北斗七星横夜半，清歌一曲断君肠。
次韵施仲益 其一
韩淲（宋代）

风月斋前岩桂开，细吹流影两优哉。主人定自相料理，那有工夫问客来。
和慎思漫兴成章屡蒙子宠和更辱赠句辄用奉酬
蔡肇（宋代）

曹公长剑一杯酒，郑子孤云万里心。
神骏莫辞观马厩，深沉久合寄书林。
礼闱联事几三月，词客悲秋共一音。
独有何郎诗思苦，空阶点滴伴清吟。
连雨
陈与义（宋代）

九月逢连雨，萧萧稳送秋。龙公无乃倦，客子不胜愁。

云气昏城壁，钟声咽寺楼。年年授衣节，牢落向他州。
梁子正有诗谢牡丹及聚仙花次其韵 其一
洪适（宋代）

天教国色傲春华，不肯争先伍杂花。西洛尘埃长太息，名园今属犬羊家。
杂言迎神词二首。送神
皇甫冉（唐代）

露沾衣，月隐壁；气凄凄，人寂寂，风回雨度虚瑶席。

来无声，去无迹，神心降和福远客。
题郭主簿模摩诘本辋川图卷 其十四 金屑泉
杨敬德（元代）

洗耳山下泉，永念童蒙岁。敢希作圣功，事心如事帝。
与钱忠
吴江女子（宋代）

昨日相逢小木桥，风牵裙带缠郎腰。此情不语无人觉，只恐猜疑眼动摇。
宫词 其八十
赵佶（宋代）

雅乐方兴大晟谐，均调律吕贯三才。广庭度曲笙镛间，羽翮翱翔赴节来。
绝句
王雱（宋代）

一双燕子语帘前，病客无憀尽日眠。
开遍杏花人不到，满庭春雨绿如烟。
对雪偶成三颂呈芳公长老兼简收贵二上人
韩维（宋代）

闻君鼎足话无生，说尽无生及有生。
几日西郊回杖锡，小窗同听竹风声。
奉题时帆先生溪桥诗思图用覃溪师韵 其一
江德量（清代）

水流云在意，同此证初心。选石坐春昼，惜芳穿故林。

别惊诗力健，豪忘酒杯深。得句时还读，琅琅和素琴。
鼓楼怀古
杨志（宋代）

兴废何年事，无由问老成。
代为兜率地，留得古楼名。
石塔添潮影，铜壶断漏声。
我来空吊古，恨不赋芜城。
拟古 其二
王洪（明代）

有士在山泽，五月恒被裘。饥食商山芝，渴饮颍水流。

世人不可见，巢许相与游。伊我欲求之，巾车陟崇丘。

芳草满涧阿，松柏荫道周。欢然延入室，玄言为我酬。

愿此谢尘鞅，卒岁以为俦。
和刘后村梅花百咏
方蒙仲（宋代）

宝络珠璎佛子龛，荒原断磵隐君庵。
清言悟法无人会，时有游蜂细细参。
题白沙铺
黄公度（宋代）

负郭可无三顷秫，盖头幸有两间茅。
还乡且尽田家乐，举世谁间市道交。
村酒一杯浇磊块，山程数驿更硗嶅。
羸骖莫怪归鞭急，心在轻红荔子梢。
制梅花汤
陈郁（宋代）

南枝开处觅春光，摘得冰葩密瓮藏。
留煮牛汤消暑渴，吟骚才颊有浮香。
斯远兄入城见使君郎中且谒尚书韩先生提属李丈题诗以赠四首 其三
赵蕃（宋代）

永嘉别驾从渠说，为说钱晁好夙通。聊以吾云卜吾子，傥贤吾亦出蒿蓬。
登焦山二首 其一
蔡肇（宋代）

野旷天平入，潮生海倒流。帆馀闽峤色，雁带玉关秋。

斋近乌鸢集，渔残网罟收。虽云是吾土，兹日始能游。
对酒
文徵明（明代）

晚得酒中趣，三杯时畅然。难忘是花下，何物胜樽前。

世事有千变，人生无百年。还应骑马客，输我北窗眠。
题饮光亭
胡宿（宋代）

林风引石溜，席上清且寒。主人白羽扇，觞客水精盘。

弦歌泛宫羽，酒面生波澜。
晓过黄山书所见
易恒（明代）

海门日出破江昏，潮入中流砥柱分。
白石不消千古雪，乱鸥忽起半沙云。
香粳红粟来吴饷，犀甲戈船到水军。
最是黄山风水阔，莫教吹笛恼龙君。
雨夜似清溪
何景明（明代）

院静闻疏雨，林高纳远风。
秋声连蟋蟀，寒色上梧桐。
短榻孤灯里，清笳万井中。
天涯未归客，此夜忆江东。
送人之金陵
周文璞（宋代）

江山不逐寒潮晚，陵墓犹含古木春。
君入台城须访问，个中定有六朝人。
观落花
翁卷（宋代）

才看艳蕾破春晴，又见飞花点点轻。
纵是闲花自开落，东风毕竟亦无情。
题文发叔所藏潘子真水墨江湖八境小轴西湖复
杨万里（宋代）

四月曾湖上，荷钱劣可穿。
归来开短纸，十里已红莲。
东山
王应麟（宋代）

东山美周公，千载邈遗音。
槃槃谢家安，陈迹犹可寻。
仰睇虞峰高，俯挹娥涛深。
伟人不可作，感慨生登临。
典午鼎岌岌，日夕照忠忱。
谈笑沮温谋，尊俎却氐侵。
斯民免为鱼，清风濯鬴鬵。
抚筝疑未释，西州复沾衿。
紫囊皆少年，秉钺扫云阴。
茂绩世茅土，有孙亦璆琳。
祚移卯金刀，志士皆噎喑。
曷不效靖节，种菊遁幽林。
既縻无嘉爵，空怀子房心。
鸿鸣九霄远，雉翳嗟珍禽。
行藏异危逊，览古得良箴。
吾游几入越，独欠隮崯岑。
晋士岂清谈，底柱几江浔。
翠屏倚空碧，浮云更古今。
永言广武叹，谁续洛生吟。
句
钱惟演（宋代）

雪意未成云着地，秋声不断雁连天。
悲愤诗二章 其二
蔡琰（两汉）

嗟薄祜兮遭世患，宗族殄兮门户单。
身执略兮入西关，历险阻兮之羌蛮。
山谷眇兮路漫漫，眷东愿兮但悲欢。
冥当寝兮不能安，饥当食兮不能餐。
常流涕兮眦不乾，薄志节兮念死难。
虽苟活兮无形颜，惟彼方兮远阳精。
阴气凝兮雪夏零，沙漠壅兮尘冥冥。
有草木兮春不荣，人似兽兮食臭腥。
言兜离兮状窈停，岁聿暮兮时迈征。
夜悠长兮禁门扃，不能寝兮起屏营。
登明殿兮临广庭，玄云合兮翳月星。
北风厉兮肃冷冷，胡笳动兮边马鸣。
孤雁归兮声嘤嘤，乐人兴兮弹琴筝。
音相和兮悲且清，心吐思兮胸愤盈。
欲舒气兮恐彼惊，含哀咽兮涕沾颈。
家既迎兮当归宁，临长路兮捐所生。
儿呼母兮啼失声，我掩耳兮不忍听。
追持我兮走茕茕，顿复起兮毁颜形。
还顾之兮破人情，心怛绝兮死复生。
宿南京
许及之（宋代）

虚说胡屯五万兵，凄凉无复旧南京。中天王气终当复，千古封疆只宋城。
寒夜
苏籀（宋代）

铁檠知漏永，熠燿照蚍蜉。
三策遗当世，一封陈厥谟。
甫田须疾耒，巨浸想乘桴。
应猝诚乖用，何名道不诬。
初秋闲记园池草木
范成大（宋代）

玉菡化生稚子，碧枝视现声闻。
马齿任藏汞冷，鸿头自胜硫温。
粥罢
程珌（宋代）

饭已茶三啜，隅中粥一盂。
陶然咏皇化，安用东封书。
王梳山徵诗付选答以长歌
成鹫（清代）

当今作者如建鼛，大声细响皆风骚。分门别户相贬褒，江河日下纷滔滔。

梳山大士手眼高，俯视一切同萧蒿。指挥搦管生风涛，青天白日神鬼号。

老吏断狱如萧曹，杀活予夺操独操。古人定论今莫逃，俯首听命无喧嘈。

千金骏骨归方皋，老马踯躅甘栈槽。偶来过我城东濠，笑我抱瓮痴且牢。

姑舍所学从桔槔，立言不朽洵人豪。美人赠我金错刀，何以报之鸊鹈膏。

欲从狐貉羞敝袍，还坐自思中郁陶。精华已竭徒餔糟，皮之不存焉用毛。

身既隐矣光亦韬，道旁苦李难报桃。感君爱我无乃劳，感君爱我无乃劳。
上南行十二首
方回（元代）

历险极可畏，升高宜少休。
岭水东西分，终亦归同流。
臧获相尔汝，借灶燃枯槱。
五里一酌酒，聊以娱兹游。
秋夜
叶茵（宋代）

秋满读书林，篝灯报夜深。
肯閒诗有趣，为拙仕无心。
惊鹊择枝宿，幽蝉抱叶吟。
未能游梦境，何处捣衣砧。
六月十四夜偶起望月
区大枢（明代）

浮云纤欲净，众星疏以没。中宵不遑寐，起视南楼月。

皓魄已几望，圆景尚微缺。溽暑澄金波，凉飙迎秋发。

忆昔西园游，文思壮飞越。如何此时望，皎皎空城阙。

搔首立瑶阶，徒然照华发。乌惊栖靡定，哀响送蜻蛚。

仿徨还予寝，梦魂但超忽。
登楼有题
韩偓（唐代）

暑气檐前过，蝉声树杪交。待潮生浦口，看雨过山坳。

才见兰舟动，仍闻桂楫敲。窣云朱槛好，终睹凤来巢。
奉和鲁望四明山九题 其四 云北
皮日休（唐代）

云北昼冥冥，空疑背寿星。犬能谙药气，人解写芝形。

野歇遇松盖，醉书逢石屏。焚香住此地，应得入金庭。
高士咏。严君平
吴筠（唐代）

汉皇举遗逸，多士咸已宁。至德不可拔，严君独湛冥。

卜筮训流俗，指归畅玄经。闭关动元象，何必游紫庭。
□□
佚名（唐代）

恨到荒城一闭关，乡园阻隔万重山。咫尺音书犹不达，梦魂何处得归还。
句
黄石翁（元代）

看山如觅孟万年，君自求之眉睫间。病翁生愁午睡去，舟行失却九峰山。

前瞻数点颇铦锐，沿流计程只此是。
飞龙引
陈陶（唐代）

长洲茂苑朝夕池，映日含风结细漪。坐当伏槛红莲披，

雕轩洞户青蘋吹。轻幌芳烟郁金馥，绮檐花簟桃李枝。

苕苕翡翠但相逐，桂树鸳鸯恒并宿。
消夏杂诗 其十三
陈肇兴（清代）

为怜高洁绝尘氛，爱汝蝉声树里闻。笑杀于陵陈仲子，不能如蚓又输君。
文领相仍意虑烦浊聊携野策独访山园因睹霜柏
文同（宋代）

昨日梅开饮公酒，今朝梅谢念公诗。
眼前光景急如水，案上簿书棼若丝。
且试辍忙来此地，可怜遗恨满残枝。
西园想已成青实，敢问调羹去几时。
洞霄宫
王介（宋代）

飘飘辽鹤去难寻，野客重来叹复吟。
许迈林中丹灶冷，郭文山上白云深。
南陵事蹟都非昔，北岭归期直到今。
珍重玉京无限意，待将功节养高岑。
南歌子（童岭作）
洪适（宋代）

云拂山腰过，风吹雨点来。田无好处有池台。记著相逢时节、海棠开。

蝴蝶那无梦，鸳鸯亦有媒。藏钩解佩两三杯。明日水边沙际、首空回。
题东谿公幽居
李白（唐代）

杜陵贤人清且廉，东谿卜筑岁将淹。
宅近青山同谢脁，门垂碧柳似陶潜。
好鸟迎春歌后院，飞花送酒舞前檐。
客到但知留一醉，盘中只有水晶盐。
浣溪沙 范季沾一夕小醉，乘月羽衣见过。仆
蔡松年（宋代）

视无言，乃携一枝径归。明日作浣溪沙见意，戏次其韵。月下仙衣立玉山。雾云窗户未曾开。沈香诗思夜犹寒。闲却春风千丈秀，只携玉蕊一枝还。夜香初到锦班残。
辛卯春日
刘克庄（宋代）

甫报弓旌召，俄闻弹射攻。
匹如饮甘露，又似斩春风。
云梦吞伊辈，须弥纳个中。
故山多芧栗，不必问狙公。
题文休承画山水
吴仰贤（清代）

石壁千仞不可梯，悬崖老树鹘倒栖。背岩架壑戍楼出，霜林日射金紫迷。

尺幅峥嵘得远势，画时气欲吞井西。文水道人游霅溪，道场山对官舍低。

青林红树富秋色，双屐时踏樵径泥。老去坐窗发幽兴，犹能拈笔代杖藜。

尘土扰扰驰轮蹄，高人云卧闻鸟啼。画中之山傥买得，巾车会当呼小奚。
鸳鸯湖杂咏 其二
何文焕（清代）

船似飞凫掠断矶，屋如蜗壳掩寒扉。九斤潭下秋波阔，七里桥边春水肥。
次韵子绍九日杜门
周紫芝（宋代）

晚吹悲落叶，微云淡秋阳。幽花趁佳节，绿酒生寒光。

秋物谁可人，木奴半青黄。想当持两螯，与客荐一觞。

未须落乌纱，着屐登上方。池边木芙蓉，亦足醉流芳。

醉辄遣坐客，醒复翻书囊。心远门常开，足适屦可忘。

念我安得此，用卧秋日长。衰年迫蹇嵼，病力难取勷。

昔与群少年，登山名跳梁。醉中看茱萸，尚忆故态狂。

岁月挽不留，老大徒自伤。但念拜东野，相从日寻常。
刘晁之家园六咏·红云
姜特立（宋代）

海棠亭上号红云，晴日青天绛彩新。
疑是群仙朝玉阙，一时都戴紫霞巾。
句
何希之（宋代）

诸公错落阳和调，赢得林间自在翁。
苦雨
张祖继（清代）

黄梅霪雨江山气，祇在江南卑湿地。畿南无山亦无江，大风一起尘飞扬。

竹木灰石远难致，以柴盖屋土筑墙。倾河倒海天瓢浆，土化为泥泥压床。

七十病翁佯聋瞽，室人交谪默无语。通夜露处鸦落巢，连日断炊鱼在釜。

四民皆以食为天，阴阳不燮安种田。宰辅谁能继姚宋，救时无术非无权。

名言尝闻吕叔简，发泄太早总归旱。闰逢夏五多凶年，祇愁饥馑不得免。

何况临海时用兵，国家租税那忍缓。天津桥更啼杜鹃，南来地气何时返。
早行遇雪
唐彦谦（唐代）

下马天未明，风高雪何急。须臾路欲迷，顷刻山尽白。

鸡犬寂无声，曙光射寒色。荒村绝烟火，髯冻布袍湿。

王事不可缓，行行动凄恻。
题白石莲花寄楚公
李商隐（唐代）

白石莲花谁所共，六时长捧佛前灯。
空庭苔藓饶霜露，时梦西山老病僧。
大海龙宫无限地，诸天雁塔几多层。
漫夸鹙子真罗汉，不会牛车是上乘。
游洞霄
皇甫介（宋代）

九曲烟霞染画图，羽人曾作帝王师。
鼎中绛雪成千日，岩下幽王占四时。
仙客已骖鸾鹤去，青山难使鬼神移。
何当继踵长生地，疏瀹灵根出有为。
送王炎弼赴山阳守以兵卫森画戟宴寝凝清香为
曾协（宋代）

公家西州烈，武事冠方册。
祖孙世有人，要足门三戟。
邢兄招纳凉大善以醉眠不及往大篇见嘲一笔走
苏泂（宋代）

昨宵予不饮，月下看风生。
不饮竟大奇，识此风月清。
今宵予醉狂，醉眼仍看月。
月落犹未醒，思与枕簟歇。
从来清凉事，果为独士悭。
良月如佳人，解后亦已难。
月色政尔好，友生偶然来。
此乐如此时，百岁能几回。
我眠不在枕，我醉不在杯。
平明视鬓毛，定恐此物催。
四十馀一年，侵寻行老景。
人老欲何为，此话当自领。
大块天地宽，酒泉岁月永。
非醉复非眠，快活心下省。
句 其一
欧阳修（宋代）

一句坐中得，片心天外来。
摄邑狱空
喻良能（宋代）

番邑于今剧，民风自古雄。琴堂惭久摄，剑狱喜新空。

纆索尘埃里，桁杨片段中。使君端不扰，顾我百无功。
寄题五峰为叶本厚父作 其一
陈献章（明代）

清世谁堪住五峰，石床三尺白云封。祝融三亩终留我，略与先生脚板同。
恭人董氏挽词
楼钥（宋代）

敬馌尊夫子，升堂乳阿姑。
乡评推至行，家庆展新图。
半世悲鸾舞，高年乐凤雏。
蜜章应未艾，卿月映阶符。
读魏世家
王安国（宋代）

亹亹谈先王，古今谁有得。施为虽绪馀，要在情不匿。

嗟彼三代后，沦胥入战国。翟璜闻一言，惭俛惭李克。

论材称权衡，轻重无物惑。吾心能如此，乃可任人责。
孟子·养心寡欲
陈普（宋代）

心体自然安用养，多因迷欲易成昏。
但能寡欲无私累，本体清明理自存。
赠庐山崇胜珂长老
祖无择（宋代）

珂也僧中秀，曹溪得祖衣。
云泉聊适性，缾锡遂忘归。
九月秋风老，千山暮雨霏。
我来陪静话，相对两无机。
赠项斯（一作王建诗，题云赠贾岛）
张籍（唐代）

端坐吟诗忘忍饥，万人中觅似君稀。门连野水风长到，

驴放秋君夜不归。日暖剩收新落叶，天寒更著旧生衣。

曲江亭上频频见，为爱鸬鹚雨里飞。
午枕
王安石（宋代）

午枕花前簟欲流，日催红影上帘钩。
窥人鸟唤悠扬梦，隔水山供宛转愁。
窭圌山 其二
刘文麟（清代）

未得瞻遗像，空怀窦子明。斧劖双壁断，绳度一僧轻。

泉石甘终隐，金丹竟可成。何当饵芝朮，相逐学长生。
寄别国清月老
邓深（宋代）

珍重国清老，由来隐薜萝。
诗清堪供佛，禅定已降魔。
不向名山堪，其如讲席何。
无心聊一出，馀论自相多。
别去今逾远，后期难得过。
丁宁一句子，还肯寄来么。
称心寺看竹
章敞（明代）

山深无数碧琅玕，爱静人来取次看。地匝翠云侵骨冷，径迷苍雪蔽天寒。

风敲玉佩惊清梦，月浸金波起宿鸾。我欲平分僧半榻，烦君日日报平安。
题几道示子璿诗卷子 其一
陈宝琛（清代）

航瀛学子岁如林，谁信神州坐陆沉？端合庄书千万本，遍悬横舍作南针。
元宵雨
戴复古（宋代）

穷人不谋欢，元夜如常时。
晴雨均寂寞，蚤与一睡期。
朱门粲灯火，歌舞临酒池。
酒阑欢不足，九街恣游嬉。
前呵惊市人，箫鼓逐后随。
片云头上黑，翻得失意归。
冬怀二首
张耒（宋代）

山阳贤者有徐子，亲没十年哀不已。
精诚感天天为悲，甘露常沾坟树枝。
徐子行年过五十，衣不披体常苦饥。
天公盍使少富足，甘露万斛真何为。
虚恩浮惠天犹尔，安得世人无巧伪。
枫桥湾酒家有枫桥千古压波光之句用韵以纪所见
朱南杰（宋代）

枫桥酒味胜官坊，随分红裙取次妆。月照乍圆新气象，僧闲不减旧风光。

一桥地势横分水，两岸人家竞采桑。惟有塔铃太多管，笑人来往自玎珰。
摸鱼儿
莫仑（宋代）

听春教、燕颦莺诉。朝朝花困风雨。六桥忘却清明后，碧尽柳丝雨缕。蜂蝶侣。正闲觅闲花，闲草闲歌舞。最怜西子。尚薄薄云情，盈盈波泪，点点旧眉妩。

流红记，空泛秋宫怨句。才色何处娇妒。落红无限随风絮。诗恨有谁曾遇。堪恨处。恨二十四番，花信催花去。东君暗苦。更多嘱多情，多愁杜宇，多诉断肠语。
兰亭诗二首 其一
孙统（魏晋）

茫茫大造，万化齐轨。罔悟玄同，竞异摽旨。平勃运谋，黄绮隐几。

凡人仰希，期山期水。
【中吕】快活三过朝天子_芝兰种不生
未知作者（元代）

芝兰种不生，荆棘乱纵横。偶因命快得个虚名，只管望前挣。紧行，慢行，
赶不上休击竞。干戈蛮触枉了战争，世事皆前定。春水孤舟，秋风三径，也强如
暮登台朝入省。三槐堂政声，五柳庄暮景，有识见彭泽令。
虽贫乐有余，不义富何如？钟鸣漏尽强支吾，地巴活路！逆取，顺取，一
分也将不去。千间大厦驷马车，总不是安身处。蜀道铜山，石崇金谷，祸临身财
未足。西州路痛哭，北邙山洞土，栽不迭白杨树。
身子儿似袅娜，美脸儿赛过娥。恰才相见便情合，离了他半霎儿应难过。
想他，念他，镇日耽寂寞。恹煎成病怎生奈何，早晚着床卧。亲检名方，真
诚修合，自炮监自捣罗。若得我病可，除非是见他，药引子舌尖上唾。
抛离了花月朝，倚阁起凤鸾交。将缠头红锦换些柴烧，把买笑黄金塑。尽教，
尽教，从他烈火烧了祆庙，蓝桥一任水迢迢。锹撅断阳台道，谢馆秦楼，翻成书
阁，修文词攻武略。把锦套头放着，将磨杆儿撇却，教有力的姨夫闹。
上王丞相十界心图颂
释遵式（宋代）

无象无名杳莫寻，强将名象测幽深。
凭斯会解还相背，舍此他求转自沉。
鹫岭殷勤亲付嘱，龙门恺悌好知音。
仍闻挂在高堂上，误杀来人错认心。
严关逢靖江左史立马有赠
邝露（明代）

莺啼关树几重春，马首看山赠故人。周室桐封姬姓早，汉家藩传董生醇。

岭梅度臈迎官骑，苑雪分题待使臣。君向丛台思赋客，茫茫江海有迷津。
九日同诸子游飞驼山
李孙宸（明代）

深秋野外足烟萝，佳节招寻共踏歌。客有清狂同落帽，山看形势拟飞驼。

云连远树千峰合，水落平田独雁过。容易插萸兄弟会，尊前沈醉且蹉跎。
司徒杜正献公挽辞二首 其二
韩维（宋代）

谠议开帷幄，仁风逐旆旟。生灵瞻用舍，贤俊入吹嘘。

去位犹忧国，终身不废书。传家无异物，惟挂旧安车。
题隐士壁
张元凯（明代）

栖息衡门有道风，落花流径水溶溶。空山自爱听啼鸟，人世何劳问卧龙。
题钓台对严氏楼三首
滕岑（宋代）

扁舟江上几曾经，山崦层楼似画屏。
岂料今为倚楼客，谁能添我入丹青。
会计家酿得十石日饮三升可周一岁是日一饮成
舒岳祥（宋代）

朱朱石榴树，白白水栀花。
振鹭青溪客，迁莺碧柳家。
衰年新旅食，小雨梦京华。
贫有杯中物，宾来未用赊。
过梁门
文天祥（宋代）

一一金瓯在，双双镇璧全。
土花开旧国，风絮渡江船。
南北分新统，江淮号极边。
更和天堑失，回首惨啼鹃。
颂古十九首
释法全（宋代）

当门一脉透长安，游子空嗟行路难。
不是人前夸俏措，金锤击碎万重关。
将入青溪值雨雪凡公有诗见促用韵荅之
袁宏道（明代）

童子语諵諵，雪花打皂衫。云低天惨淡，霜老石巉岩。

怪鸟鸣枯叶，空江立瘦杉。青溪骑鹤叟，聊且附书缄。
送中书舍人郑惠叔入国 其二
曾丰（宋代）

万里出疆车，驰驱过故都。离离京国黍，猎猎塞垣榆。

城邑坚和脆，山川径与迂。要归奏天子，潜笔写为图。
江城子 赋水仙
赵孟頫（元代）

冰肌绰约态天然。淡无言。带蹁跹。遮莫人间，凡卉避清妍。

承露玉杯餐沆瀣，真合唤，水中仙。

幽香冉冉暮江边。佩空捐。恨谁传。遥夜清霜，翠袖怯春寒。

罗袜凌波归去晚，风袅袅，月娟娟。
复次前韵四首呈二袁君并王君申禄
方回（元代）

卧雪名家彦，诸孙耳又云。
永怀玉笋立，肯放紫荆分。
埙奏仍篪奏，贤醺复圣醺。
高才能下问，所谓孔文文。